Pakuotės lapelis: informacija vartotojui

LECROLYN 40 mg/ml akių lašai (tirpalas)
Natrio kromoglikatas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
Neišmeskite šio lapelio, nes vėl gali prireikti jį perskaityti.
Jeigu norite sužinoti daugiau arba pasitarti, kreipkitės į vaistininką.
Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių. 
Jeigu per 3 paras Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra LECROLYN ir kam jis vartojamas
2.	Kas žinotina prieš vartojant LECROLYN
3.	Kaip vartoti LECROLYN
4.	Galimas šalutinis poveikis
5.	Kaip laikyti LECROLYN
6.	Pakuotės turinys ir kita informacija


1.	Kas yra LECROLYN ir kam jis vartojamas

LECROLYN sudėtyje yra natrio kromoglikato, kuris yra vaistas nuo alergijos.

LECROLYN vartojamas profilaktiškai ir gydyti alerginį konjunktyvitą (akių paraudimas ir niežėjimas, sukelti akies junginės, kuri dengia baltąją akies dalį, uždegimo). Vaisto poveikis būna daug veiksmingesnis, jei jo pradedama vartoti prieš pasireiškiant alergijos simptomams.

Jeigu per 3 paras Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant LECROLYN

LECROLYN vartoti negalima:
-	jeigu yra alergija natrio kromoglikatui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti LECROLYN.

Vaikams
Nevartokite šio vaisto jaunesniems nei 4 metų vaikams be gydytojo nurodymo (žr. skyrių „Vartojimas vaikams ir paaugliams“).

Kiti vaistai ir LECROLYN
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Kartu su LECROLYN vartojant kitų vaistų, poveikio LECROLYN veiksmingumui nepasireiškia.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

Vairavimas ir mechanizmų valdymas
LECROLYN gebėjimui vairuoti ir valdyti mechanizmus poveikio nedaro. Iš karto po LECROLYN įlašinimo, Jūsų matymas gali tapti neryškus. Nevairuokite ir nevaldykite mechanizmų tol, kol matymas vėl netaps ryškus.

LECROLYN sudėtyje yra benzalkonio chlorido
Kiekviename šio vaisto laše yra maždaug 0,002 mg benzalkonio chlorido, tai atitinka 0,07 mg/ml. Minkštieji kontaktiniai lęšiai gali absorbuoti benzalkonio chloridą ir gali pasikeisti kontaktinių lęšių spalva. Prieš vartodami vaisto kontaktinius lęšius išimkite, o sulašinę vaisto vėl juos įsidėkite ne anksčiau kaip po 15 minučių. 
Benzalkonio chloridas gali sudirginti akis, ypač jei Jums yra akių sausmė ar ragenos (akies priekinę dalį gaubiančio skaidraus sluoksnio) pažeidimų. Jeigu pavartojus šio vaisto jaučiate nenormalų pojūtį akyje, deginimą ar skausmą, pasitarkite su gydytoju.


3.	Kaip vartoti LECROLYN

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Šį vaistą galima lašinti tik ant akių.

Rekomenduojama dozė suaugusiems ir senyvo amžiaus pacientamsyra 1–2 lašai į kiekvieną akį du kartus per parą.

Vartojimas vaikams ir paaugliams
Vyresniems kaip 4 metų vaikams rekomenduojama dozė yra 1–2 lašai į kiekvieną akį lašinti du kartus per parą. Jaunesniems kaip 4 metų vaikams vaisto galima vartoti tik gydytojo skyrimu. 

Pasireiškus sezoniniam alerginiam konjunktyvitui ir atsiradus pirmiesiems simptomams, gydymą reikia pradėti tuoj pat, arba vaisto pradėti vartoti profilaktiškai prieš prasidedant žiedadulkių sezonui. Gydymą reikia tęsti visu žiedadulkių sezono laikotarpiu.

Vartojimo nurodymai:
Akių lašų buteliukas visada skirtas vartoti tik vienam asmeniui.

Prieš lašinant reikia:
	nusiplauti rankas;
	pasirinkti tinkamiausią padėtį (galima gulėti ant nugaros, sėdėti arba stovėti prieš veidrodį), kad būtų galima įsilašinti į akis lašų.

Vartojimo metodas
1.	Atsukti buteliuko dangtelį. Kad į akių lašus nepatektų mikroorganizmų, buteliuko galiuku nieko neliesti.

2.	Atloškite galvą ir laikykite buteliuką virš akies.

3.	Patempkite apatinį akies voką žemyn ir žiūrėkite į viršų. Švelniai suspauskite buteliuką, kad į akį įlašėtų lašas.





[image: ]
4.	Užmerkite akį ir palaikykite švelniai prispaudę rodomąjį pirštą prie vidinio akies kampo maždaug vieną minute, kad lašas nesutekėtų į ašarų lataką.

5.	Rūpestingai užsukti buteliuką.

Jei į akį reikia lašinti kitus vaistus, palaukite mažiausiai 5 minutes prieš lašindami skirtingus vaistus.

Ką daryti pavartojus per didelę LECROLYN dozę
Šių lašų pavartojus vietiškai per daug, perdozavimo simptomų pasireikšti neturėtų. Pavartojus per didelę dozę, jokio šalutinio poveikio nepastebėta. Jei manote, kad įsilašinus lašų per daug atsirado šalutinis poveikis, kreipkitės į gydytoją arba vaistininką.

Pamiršus pavartoti LECROLYN
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

LECROLYN toleruojamas gerai. 

Dažnas šalutinis poveikis: gali pasireikšti ne daugiau kaip 1 iš 10 žmonių
· laikinas gėlimas arba dirginimas
· laikinas matymas lyg per miglą įlašinus lašų.

Labai retas šalutinis poveikis: gali pasireikšti ne daugiau kaip 1 iš 10 000 žmonių
· padidėjusio jautrumo reakcijos (alergija)

Nežinomas: remiantis turimais duomenimis dažnio apskaičiuoti neįmanoma
· akių dirginimas (kurį sukelia konservantas benzalkonio chloridas)

Jei vartojant akių lašų atsiranda nemalonus ar kitoks pojūtis, reikia kreiptis į gydytoją.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti LECROLYN

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant dėžutės ir buteliuko po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos. 

Pirmą kartą atidarius buteliuką, akių lašų tinkamumo laikas – 28 paros.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

LECROLYN sudėtis
-	Veiklioji medžiaga yra natrio kromoglikatas. 1 ml akių lašų yra 40 mg natrio kromoglikato.
-	Pagalbinės medžiagos yra benzalkonio chloridas, dinatrio edetatas, glicerolis, polivinilo alkoholis ir injekcinis vanduo.

LECROLYN išvaizda ir kiekis pakuotėje
Akių lašai yra skaidrus, bespalvis arba šiek tiek gelsvas tirpalas, tiekiamas po 5 ml baltame mažo tankio polietileno (LDPE) buteliuke, užsuktame baltu didelio tankio polietileno (HDPE) dangteliu.

Registruotojas ir gamintojas

Registruotojas
Santen Oy 
Niittyhaankatu 20
33720 Tampere 
Suomija

Gamintojas
Santen Oy 
Kelloportinkatu 1
33100 Tampere 
Suomija

Jeigu apie šį vaistą norite sužinoti daugiau, kreipkitės į vietinį registruotojo atstovą.

„Santen Oy“ atstovybė
9-ojo forto g. 70 – 329
Kaunas LT-48179 
Tel. / faksas +370 37 366628

Šis pakuotės lapelis paskutinį kartą peržiūrėtas 2021-01-26.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos (VVKT) interneto svetainėje http://www.vvkt.lt/.

